Folketing
2004-03-17

Hensigten med beslutningsforslaget er altså at beskytte svage mennesker, mennesker med depressive tanker, fra at gå samme vej, som flere danske teenagere har gjort inden for de seneste år med hjælp fra selvmordssider. Jeg kan blot henvise til det tragiske eksempel, der er omtalt i Ekstra Bladet i dag. Men der er jo ingen danske hjemmesider, er der blevet sagt. Nej, ikke så vidt vi ved, men spørgsmålet er, om det ikke er et spørgsmål om tid, inden der også kommer danske hjemmesider. Hvorfor så ikke komme problemstillingen i forkøbet? Vil et forbud så overhovedet kunne håndhæves, bliver der spurgt? Vi har spurgt TDC, og vi har spurgt Rigspolitiet, og svaret er: Ja, der er noget at gøre. Selvfølgelig kan vi ikke komme hele det her uvæsen til livs, bare fordi vi laver et forbud i Danmark, men hvis der kommer et forbud, så bliver det muligt for f.eks. internetudbydere og for Rigspolitiet at gribe ind over for de pågældende hjemmesider. Jamen er det ikke umuligt at stille noget op over for internettet, fordi det er globalt?